АҞӘА, лаҵара 19 – Sputnik. Асасааирҭа "Аиҭар" аҟны акарантин иахысуаз 52-ҩык арратә курсантцәа рыҩныҟақәа иоурышьҭит ҳәа Sputnik иазеиҭарҳәеит Аԥсны Агәабзиарахьчара аминистрраҿы.
"Акурсантцәа ихымԥадатәу ҩымчыбжьатәи акарантин рхыргеит, атестқәа рзымҩаԥган, ачымазара ҿкы шрымам шьақәырӷәӷәахеит. Убри аҟнытә рыҩныҟақәа роушьҭра ауеит ҳәа ҳаԥхьаӡеит", – ҳәа азгәарҭеит аусбарҭаҿы.
Лаҵара 18 рзы атәылаҿы иаарԥшын даҽа ԥшьҩык акоронавирус зцәа иалоу ачымазцәа.
Дара зегьы – "Аиҭар" зхы ԥхьазкуаз, Урыстәылантәи зыԥсадгьыл ахь иааз арратә ҵараиурҭақәа ирҭоу акурсантцәа роуп. Урҭ Гәдоуҭатәи ахәышәтәырҭахь инаган.
Мшаԥымза инаркны Аԥсны иахьаҵанакуа акоронавирус рыдырбалахьеит иааидкыланы 25-ҩык ауааԥсыра.
Мшаԥымзазы аҿкы рыдбалан Гагра ауааԥсыра хҩык, ҩыџьа Гәдоуҭатәи ахәышәтәырҭаҿы рыхәышәтәра аамышьҭахь ргәы бзиахан рыҩныҟа илрыҩааит, аӡәы – 1925 шықәсазы ииз аԥҳәыс бырг лыԥсҭазаара далҵит. Агәабзиарахьчара аминистрра адыррақәа рыла, лаҵара 16 рзы Гәдоуҭатәи ахәышәтәырҭаҟынтә дылрыҩааит згәы бзиахаз акурсантцәа руаӡәы.
Акоронавирус иадҳәалоу ажәабжьқәа зегьы шәрыԥхьар ҟалоит абра>>